ETTERFORSKER: Politiet har mandag kveld sperret av Drottninggatan sentralt i Malmö. Foto: Johan Nilsson/TT NYHETSBYRÅN

Tre personer døde etter skyting i Malmö

Tre personer er drept og ytterligere tre skadet etter at det ble åpnet ild sentralt i den svenske byen. Politiet bekrefter at det dreier seg om et gjengoppgjør.

Oppdatert 19. juni 2018

Artikkelen er over to år gammel

På en pressekonferanse tirsdag formiddag bekrefter politiet at tre personer er drept, og ytterligere tre skadede.

– Personene som er involvert i hendelsen er å regne som gjengkriminelle, og driver grov organisert kriminalitet i Malmö, opplyser politisjef Stefan Sintéus.







Ifølge politiet ble én av fem skadet, en 19-åring, bekreftet død klokken 23.15 mandag. Mannen døde av skadene på sykehuset. 20 minutter over midnatt bekrefter politiet at en 29-årig mann også er død og at saken etterforskes som drap.

Tirsdag morgen meldte Sydsvenskan at ytterligere én mann i 20-årene har omkommet. Politiet bekrefter tirsdag at en 27-åring omkom på sykehus.

les også Den svenske gjengkrigen: 131 skutt og drept på syv år

Sintéus forteller at det er gnisninger mellom gjengene, og at det er tre-fire pågående konflikter.

– Vi hadde ingen informasjon om at noe skulle hende her og nå, sier han.

Politiet frykter nå en reaksjon i gjengmiljøet.

– Det er alltid en risiko for en eller annen form for gjengjeldelse, erkjenner politisjefen overfor Aftonbladet.

– Hørtes ut som automatvåpen

Ifølge Aftonbladets opplysninger jakter politiet på en mørk bil som forsvant fra åstedet i høy fart. Svensk politi bekrefter at skytingen fant sted utenfor en internettkafé i Drottninggatan.

– Noen eller noe har enten skutt fra en bil eller en fast plass, mot personer som har befunnet seg utenfor internettkafeen, sier politibefal Thomas Paulsson til TT.

Jonatan Burhoff bor i nærheten, og forteller til Aftonbladet at han hadde vinduet åpent da han plutselig hørte høye smell.

les også Grande om Listhaugs Rinkeby-tur: – Det er ingen grunn til å dra til Sverige og lære noe som helst

– Det hørtes ut som minst 15-20 skudd, og det så ut som det kom fra et automatvåpen, sier han.

– Folk skrek noe jævlig. Da forsto jeg umiddelbart at noe alvorlig hadde skjedd, fortsetter han. Fra vinduet ble han blant annet vitne til at privatpersoner bar skadede personer inn i bilene sine, for å få kjørt dem til sykehus.

Politiet ville tirsdag ikke kommentere hva slags våpen som ble brukt.

DRAMA: Politiet er mandag kveld på plass med store ressurser etter at det ble løsnet skudd sentralt i Malmö. Foto: Johan Nilsson/TT NYHETSBYRÅN

Antallet skadede var en stund uavklart. Mandag kveld bekreftet politiet at fire personer var innlagt på sykehus med ukjent skadeomfang, men like etter økte tallet til fem. Like før midnatt meldte politiet at antallet hadde økt til seks.

I tillegg til å sperre av åstedet, har politiet også satt opp sperringer ved inngangen til sykehuset, der de skadede får behandling.

Publisert: 18.06.18 kl. 21:14 Oppdatert: 19.06.18 kl. 13:22

Mer om Sverige